钦定古今图书集成/理学汇编/学行典/第268卷 > 徐中行
## 钦定古今图书集成/理学汇编/学行典/第268卷 > 徐中行

按《宋史隐逸传》：“徐中行，台州临海人。始知学，闻安定
胡瑗讲明道学，其徒转相传授，将往从焉。至京师，首
谒范纯仁，纯仁贤之，荐于司马光。光谓斯人神气清
和，可与进道。会福唐刘彝赴阙，得瑗所授经，熟读精
思，攻苦食淡，夏不扇，冬不炉，夜不安枕者逾年乃归。
葺小室，竟日危坐，所造诣人莫测也。父死，跣足庐墓”，
躬耕养母，推其馀力，葬内外亲及州里贫无后者十
馀丧。晚年教授学者，自洒扫应对，格物致知，达于“治
国平天下，不失其性，不越其序”而后已。其友罗适持
节本路，举以自代，又率部使者以遗逸荐。崇宁中，郡
守李谔又以《八行》荐。时章、蔡窃国柄，窜逐善类且尽，
中行每一闻命，辄泪下。一日，去之黄岩，会亲友尽毁其所为文，幅巾藜杖，往来委羽山中。客有诘以避举
要名者，中行曰：“人而无行，与禽兽等。使吾得以《八行》
应科目，则彼之不被举者，非人类与？吾正欲避此名，
非要名也。”客惭而退。陈瓘谪台州，闻名纳交，暨其没，
录其行事，谓与山阳徐积齐名，呼为八行先生。子三
人，庭筠其季也，童丱有志行，事父兄孝友天性，至居
丧，毁甚，既免丧，犹不忍娶者十馀年。秦桧当国，科场
尚谀佞，试题闻《中兴歌颂》，庭筠叹曰：“今日岂歌颂时
耶？”疏其未足为中兴者五，见者尤之。庭筠曰：“吾欲不
妄语，而敢欺君乎！”黄岩尉郑伯熊代去，请益，庭筠曰：
“富贵易得，名节难守，愿安时处顺，主张世道。”伯熊受
其言，迄为名臣。有诏举人尝五上春官者予岳祠，庭
筠适应格，所亲咸劝之，庭筠辞曰：“吾尝草封事，谓岳
庙冗禄无用，既心非之，可躬蹈耶？”其学以诚敬为主，
夜必就榻而后脱巾，旦必巾而后起，居无惰容，喜无
戏言，不事缘饰，不苟臧否。闻人片善，记其姓名。遇饥
冻者，推食解衣不靳。僦屋以居，未尝戚戚。尤袤为守，
闻其名，遣书礼之。一日，巾车历访旧游，徜徉几月。归
感微疾，端坐瞑目而逝，年八十有五。乡人崇敬之，以
其父子俱隐遁，称之曰“二徐先生。”淳熙闲，常平使者
朱熹行部，拜墓下，题诗有“道学传千古，东瓯说二徐”
之句，且大书以表之曰：“有宋高士二徐先生之墓。”庭
筠之兄庭槐、庭兰，皆有父风。孙日升苦学有守，于是
《徐氏诗书》不绝六世矣。